GiliGold/VAD_KnessetCorpus huggingface dataset:
עידן כהן:
אני אחדד, אי אפשר היה להעלות את ההצעה הזאת לכנסת, יש החלטת ממשלה מ-99' שאומרת שלא ניתן להציע שינוי בחוק הגמלאות אם אין הסכמה של ארגון העובדים היציג
עידן כהן:
 אחרי שלוש שנים של דיונים - - -
נעמה לזימי:
עדכון גמלה 6%, שהיה בפסיקות בית משפט
עידן כהן:
הוא לא פוגע בפסיקות בית משפט והוא מאפשר לצדדים בהסכמה לשנות את מבנה השכר
יוראי להב-הרצנו:
בכמה אחוזים יירד שכר גמלאי צה"ל?
שגית אפיק:
הפסיקה היא לגבי נושא 21, חברת הכנסת לזימי
נעמה לזימי:
קיבלתי מכתב מ-343 גמלאי צה"ל
שגית אפיק:
הפסיקה היא לגבי נושא מספר 21, לא לגבי נושא מספר 19
שגית אפיק:
 יש הערות גם ל-19, אבל אחרות
נעמה לזימי:
אני אראה לך את המכתב
שגית אפיק:
דירוג המחקר זה נושא מספר 21
עידן כהן:
דירוג המחקר זה אירוע אחר
שגית אפיק:
אנחנו גם הערנו עליו, על הפסיקה, אבל עכשיו אנחנו בנושא 19
נעמה לזימי:
בסדר, תודה
שגית אפיק:
אתם רוצים להסביר את זה? בבקשה, תסבירו
יוראי להב-הרצנו:
זה הוסבר, שגית
שגית אפיק:
סליחה
שגית אפיק:
 אז אפשר להשאיר את זה בהצעת חוק ההסדרים בוועדת העבודה והרווחה
שגית אפיק:
 נושא 19, סעיפים 30(1) עד 30(3), 31(ב), 32(1), 33(א), תיקון לחוק הגמלאות, עובר לוועדת עבודה ורווחה כחלק מהצעת חוק ההתייעלות
אופיר כץ:
מי בעד? מי נגד? אחד, חמישה בעד, מי נמנע? אם כך הסעיף יעבור לוועדת עבודה ורווחה במסגרת חוק ההסדרים
אופיר כץ:
רביזיה, נעמה לזימי, מצטרף
שגית אפיק:
נושא 21
שגית אפיק:
 חוק שירות הקבע, עמוד 44, לעקוף פסיקה
יוראי להב-הרצנו:
זה חוק עוקף בג"צ?
שגית אפיק:
חוק עוקף פסיקה, נקודה
שגית אפיק:
 תיכף נגלה
גל אסף:
אני אסביר שנייה את המנגנון ואז גם נענה לטענה לגבי עקיפת הפסיקה
גל אסף:
 מה שקרה, גמלאות של פנסיה מקודמות לפי איזה שהוא מנגנון, מה שקרה, ב-2009 הוחלט לקדם את כל הגמלאות בכל המגזר הציבורי לפי מדד המחירים
גל אסף:
 אם מדד המחירים עולה הגמלה עולה כדי לפצות בהתייקרות
גל אסף:
 בצה"ל השינוי הזה קרה רק ב-2012, עד אז הם היו מוצמדים לשכר הפעילים, אם שכר הפעילים היה עולה הגמלאות היו עולות
גל אסף:
 במקביל נוצרו כל מיני מנגנוני קיזוז כדי לוודא שלא יהיה כפל עדכונים, שבן אדם לא יקבל גם מדד וגם עדכון נוסף, שיהיה רק עדכון אחד
גל אסף:
      הייתה אוכלוסייה אחת שצה"ל חשב שהם יעודכנו לפי מדד ואין צורך לעדכן אותם מקצועית
גל אסף:
 בית המשפט פסק שצריך לעדכן אותם גם מקצועית וגם לפי מדד, זאת אומרת בעצם בבית המשפט הייתה פסקה שאומרת כפילות בקצבאות בצורה לא הוגנת ביחס לשאר הגמלאים גם בצה"ל וגם בשאר המגזר הציבורי
גל אסף:
 ההצעה שאנחנו מציעים פה מתואמת עם צה"ל והיא גם נגזרת של פסיקת בית המשפט שאמר לצה"ל שהוא לא מקבל את הפרשנות שלהם, מי שצריך להכריע בסוגיה הזאת זה המחוקק וראוי שהוא יכריע על כך בהקדם
גל אסף:
 לאור זאת אנחנו רוצים להגיע למחוקק עם התיקון הזה, אנחנו וגם צה"ל סבורים שהתיקון הזה הוא - - -
עדה מימון:
אני רק אגיד שלפי הפסיקה חשוב להדגיש, כמו שאמרת, שלפי פסיקת בית המשפט נקבע שצריך לתת להם את העדכון הכפול, כי הוא אמר שהחוק לא מאפשר את זה
גל אסף:
ובפסיקה רשום שככל שכך המדינה מבינה עליה לתקן את החקיקה
עדה מימון:
אבל לא במסגרת חוק הסדרים
נעמה לזימי:
 אתה רוצה לעקוף פסיקה בחוק הסדרים?
יוראי להב-הרצנו:
אם יש מחלוקת בעניין למה לא ראוי שהכנסת תקיים על זה דיון מסודר בהליך חקיקה רגיל?
גל אסף:
אני מסביר
גל אסף:
 כרגע אף גמלאי לא נפגע, צה"ל קיים את ההנחיה כפי שהוא הבין וקידם אותם לפי מדד
גל אסף:
 מה שמציעים זה לתת הטבה לא פרופורציונלית ביחס לכל צה"ל ולכל הגמלאים במדינה פעמיים
יוראי להב-הרצנו:
בג"צ הנחה את הכנסת לדון בזה, למה אתם מעבירים את זה במחטף דרך חוק הסדרים?
נעמה לזימי:
אתם רוצים שנעקוף את בית המשפט בחוק הסדרים? אתם עושים מעשה שלא ייעשה
גל אסף:
זו לא עקיפה של בית משפט
יוראי להב-הרצנו:
מה זאת אומרת? בית המשפט הנחה
עדה מימון:
הפסיקה הייתה שונה, אתם רוצים לקבוע פה הוראה שמאפשרת לעשות משהו שבית המשפט אמר שהחוק לא מאפשר
גל אסף:
כפי שבית המשפט ביקש מאיתנו
עדה מימון:
בסדר, אבל עדיין זה מחייב לבחון את הנושא
יוראי להב-הרצנו:
לא, בית המשפט ביקש מכם לקיים דיון - - -
נעמה לזימי:
והם רוצים לקחת רטרואקטיבית?
גל אסף:
לא, חברת הכנסת, אני רוצה להרגיע
נעמה לזימי:
אתה רוצה לפגוע בהם למרות פסיקת בית משפט בחוק הסדרים?
גל אסף:
חברת הכנסת, אני רוצה להרגיע אותך, הגמלאים לא נפגעים, הם קיבלו כפי שצה"ל הבין, לפי מדד, כמו כל הגמלאים בשירות המדינה ובצה"ל
גל אסף:
 כל מה שאנחנו רוצים להדגיש זה שהם לא יקבלו שני מדדים
נעמה לזימי:
זה לא לחוק הסדרים
נעמה לזימי:
 ממש לא, לעקוף פסיקות בית משפט רטרואקטיבית של גמלאי צה"ל בחוק הסדרים
יוראי להב-הרצנו:
למה אתם עושים את זה דרך חוק הסדרים?
תמר לוי בונה:
חבר הכנסת אזולאי, אני רוצה להגיד ככה, בסוף עברו את חוק ההסדרים, עיניהם של עשרות משפטנים שזפו את החוק הזה, הייתה פסיקה שנאמר בה שאם רוצים צריך להסדיר את זה בחקיקה
תמר לוי בונה:
 יש כאן עלות בלתי מבוטלת - - -
נעמה לזימי:
איך לוקחים להם משהו, רטרואקטיבית?
ינון אזולאי:
אין בעיה, אבל אתם רוצים לקחת לו רטרו?
תמר לוי בונה:
לא
תמר לוי בונה:
 רגע, יש פה עלות בלתי מבוטלת לאוצר המדינה
יוראי להב-הרצנו:
לא, יש פגיעה בזכאים הבאים
נעמה לזימי:
שגית, זה לא מוסרי
נעמה לזימי:
 זה לא קשור אפילו אם זה נכון או לא
שגית אפיק:
אני רוצה לומר לאגף התקציבים, אחד מהעקרונות שתמיד ניהלו אותנו כבר בשלבים של המשא ומתן המקדים היה שבחוק הסדרים אתם לא עוקפים פסיקה, משום שבהליך חקיקה רגיל - - -
גל אסף:
בית המשפט הנחה אותנו לתקן את החקיקה
יוראי להב-הרצנו:
לא ככה, איזה דיון יהיה בזה?
גל אסף:
אין פגיעה, הגמלאים מקבלים כמו - - -
יוראי להב-הרצנו:
זה לא מדויק
שגית אפיק:
רק נאמר, בית משפט פסק X, אתם מערערים על זה, בסדר גמור
גל אסף:
הוא הנחה אותנו לתקן
שגית אפיק:
לא, הוא לא הנחה אתכם לתקן, הוא אמר שאם יש לכם רצון שזה יהיה לפי הפסיקה שלו החוק לא מאפשר את זה ולכן אתם יכולים לתקן, אבל לא בחוק הסדרים
שגית אפיק:
 תביאו את זה בהליך חקיקה רגיל
נעמה לזימי:
אתם לא תהפכו אותנו למנגנון עוקף בית משפט, זה לא יכול לקרות עקרונית
יוראי להב-הרצנו:
זה לא תקין
ינון אזולאי:
לא נכון, ברפורמה זה אפשר
גל אסף:
אנחנו פה מיושרים עם צה"ל
גל אסף:
 אם הייתה פה פגיעה בגמלאי צה"ל - - -
יוראי להב-הרצנו:
אבל אתם לא מיושרים עם הכנסת
גל אסף:
אין בעיה, לכן אני מציע שנעביר את זה לוועדת העבודה והרווחה וגם נציגי צה"ל יוכלו להגיע לפה ולעשות את זה
יוראי להב-הרצנו:
בהליך רגיל, לא בהליך מזורז כשיש הנחיה של בג"צ לקיים דיון ציבורי על זה
נעמה לזימי:
אתה טוחן מים על משהו שנראה לי שיש פה קונצנזוס
עדה מימון:
יש פה פסיקות לא חלוטות עדיין
עדה מימון:
 אתה בעצמך אומר שאתם רוצים להגיש על זה ערעור, זה לא מתאים שוועדת העבודה באמצע חוק הסדרים תידרש לנושא כזה
גל אסף:
עורכת הדין, זה נושא תקציבי פרופר
עדה מימון:
ועדיין פסיקות בית המשפט לא חלוטות
תמר לוי בונה:
אני רוצה להסביר משהו
תמר לוי בונה:
 יש כאן לאקונה בחוק, אין מחלוקת עם צה"ל שאנשים מקבלים ביתר, לא נפגע בהם רטרו, בסוף בית משפט אמר: ככה אני קורא את החוק, זה עניין טכני שעולה למשלם המסים עשרות מיליון
ינון אזולאי:
הם לא אומרים לא לתקן
נעמה לזימי:
אני לא מבינה למה אנחנו דנים בזה
נעמה לזימי:
 חוק הסדרים לא נכון להיות מנגנון עוקף בג"צ או בית משפט
ינון אזולאי:
אבל צה"ל לא נתן להם את זה
ינון אזולאי:
 בפסיקה הם היו אמורים לקבל את זה, עכשיו אתה אומר שהוא לא נתן להם את זה והוא גם לא ישלם להם את זה
גל אסף:
הוא נתן להם כמו לכל החיילים, הוא נתן להם שוויוני
ינון אזולאי:
מה זה קשור? אבל הוא לא נתן להם מה שהם היו צריכים לקבל
ינון אזולאי:
 לפי החוק
ינון אזולאי:
 עזוב אותי כרגע, יש לאקונה בחוק, לפי החוק מה הם היו צריכים לקבל, את הכפל, נכון?
גל אסף:
לא, אבל אין היגיון בלעשות אפליה בין משרת - - -
ינון אזולאי:
מה זה משנה כרגע עם האפליה, כרגע יש לך לאקונה בחוק, היית צריך לתת לו כפל, לא נתת לו כפל ואתה בא ואומר לי - - -
גל אסף:
אנחנו נגיע לוועדת העבודה, נציגי צה"ל יסבירו את זה
ינון אזולאי:
אתה פוגע רטרו ואתה אומר לי שאתם לא פוגעים רטרו?
נעמה לזימי:
לא החלתם את הפסיקה, התעלמתם מהפסיקה
קריאה:
לא, החילו את הפסיקה
נעמה לזימי:
לא, הם לא נתנו להם את הפסיקה
יוראי להב-הרצנו:
אופיר, זה לא בסדר הדבר הזה
גל אסף:
אף אחד לא נפגע
יוראי להב-הרצנו:
אי אפשר לזלזל ככה בבית המשפט ובכנסת
גל אסף:
אנחנו לא מזלזלים, אנחנו מקיימים את הנחייתו
יוראי להב-הרצנו:
את הנחייתו להביא את זה לחקיקה בכנסת דרך חוק ההסדרים?
גל אסף:
להביא את זה לחקיקה בכנסת
יוראי להב-הרצנו:
לא הבאנו את חוקי האימוץ ולא את חוק הוועדה למינוי שופטים
גל אסף:
חשוב לי רק להדגיש שהתיקון הזה נעשה בשיתוף עם צה"ל, אנחנו פה מתואמים עם צה"ל וזה תיקון שגם חשוב לצה"ל כדי לא לייצר אפליה בין משרתים, שמשרת אחד יקבל פנסיה יותר גבוהה ממשרת אחר
גל אסף:
 נוצרה פה תקלה
יוראי להב-הרצנו:
אין שום בעיה, אנחנו לא חולקים על התוכן
שגית אפיק:
מאיזה שנה הפסיקה והזכאות שלהם לכסף, אם אפשר לשאול? 2012? משהו כזה?
גל אסף:
לא, הערר היה ממש עכשיו
שגית אפיק:
מ-2012 הזכאות שלהם?
גל אסף:
לא, הערר מינואר
שגית אפיק:
הזכאות שבית המשפט קבע שיש להם, היא מ-2012
שגית אפיק:
 זאת אומרת 11 שנים
גל אסף:
שגית, הזכאות היא לקצבה כפולה, זה בעצם לייצר אפליה בין משרת למשרת
שגית אפיק:
אבל בית משפט לא חשב שזה קצבה כפולה
הר מלך:
זה לא קצבה כפולה, זה הגדרה שלך כקצבה כפולה
גל אסף:
לא, הם מקבלים פעמיים, הם מקבלים שני מדדים
הר מלך:
הם מקבלים עדכון של זה, זה לא קצבה כפולה
תמר לוי בונה:
אנחנו רק מבקשים שינותב ואחרי זה יגיעו גם האנשים מצה"ל שיבואו ויסבירו את זה
תמר לוי בונה:
 לא תתרצה הוועדה אז אנחנו נראה מה עושים עם זה, אבל בסוף גם צה"ל - - -
שרון ניר:
אני רק שואלת לגבי התחולה של החוק, התחולה של החוק עכשיו חייבה אתכם לתת להם רטרואקטיבית?
שגית אפיק:
זה מה שבית המשפט קבע
שגית אפיק:
 בית משפט קבע שמ-2012 הם זכאים לכך, הם לא שילמו להם את הכסף הזה עדיין
שרון ניר:
אז עכשיו הם שילמו להם רטרואקטיבית והם רוצים - - -
שגית אפיק:
לא, הם לא שילמו להם, הם רוצים לתקן את החוק על מנת שלא לשלם להם
שרון ניר:
אבל החוק חל מיום החלתו
שגית אפיק:
ולכן אנחנו חושבים שנכון שזה יהיה בהליך חקיקה רגיל
יוראי להב-הרצנו:
ברור
גל אסף:
עורכת הדין שגית, אנחנו נביא את נציגי צה"ל, אנחנו לא נערכנו להביא את נציגי צה"ל לדיון הזה, הם יסבירו - - -
יוראי להב-הרצנו:
אבל למה זה רלוונטי להביא את נציגי צה"ל לדיון הזה?
שגית אפיק:
אין בעיה, בהליך חקיקה רגיל
גל אסף:
לא, אם הוועדה לא תשתכנע בעמדת נציגי צה"ל היא לא - - -
יוראי להב-הרצנו:
לא, אין פה פיצולים אחרי זה, כמו שיושב ראש הוועדה אמר, ולכן זה לא רלוונטי מה שאתה אומר
תמר לוי בונה:
זה לא יתפצל
יוראי להב-הרצנו:
זה יתפצל, באבו אבוה יתפצל
תמר לוי בונה:
לא, מה שהוא אומר זה שאם הוועדה תחליט לא לדון בזה זה לא יישאר ל - - -
יוראי להב-הרצנו:
לא, זו ממש פרקטיקה, סליחה, בזויה
תמר לוי בונה:
אני לא יודעת על מה אתה מדבר
גל אסף:
אני רק אגיד שכשהמחוקק חוקק את זה הוא לא התכוון לתת שני מנגנוני עדכוני קצבה
שגית אפיק:
יכול להיות, אבל בית משפט חשב אחרת
גל אסף:
נכון ושלח אותנו לתקן
שגית אפיק:
הוא לא שלח אתכם לתקן
ינון אזולאי:
אבל אתה מבין מה אתה רוצה לתקן? אתה לא מתקן, אתה מקלקל
גל אסף:
לא
ינון אזולאי:
כן, כי אתה אומר לי בעצמך שצה"ל לא שילם את זה, שהוא שילם כמו כולם
ינון אזולאי:
 אז כלומר על חלק הוא לא שילם ואתה הולך עכשיו ל - - -
גל אסף:
לא, לא על חלק הוא לא שילם, הוא שילם רגיל
גל אסף:
 אתה מבין שאם המצב הזה יישאר יש אנשים שיקבלו גמלה - - -
ינון אזולאי:
אבל ברגע שאתה מעביר את זה מה אתה רוצה לעשות? שהם גם לא יקבלו את מה שאז צה"ל אמר, נכון?
גל אסף:
הם יקבלו כמו כל משרת בצבא
ינון אזולאי:
אל תשחק איתי משחקי מילים, הם היו צריכים לקבל עכשיו, תקרא לזה כפל, מה שאתה רוצה תקרא לזה
גל אסף:
לא, לא, הם לא ייפגעו
גל אסף:
 גם הצבא יבוא לפה ויגיד, הם לא ייפגעו
ינון אזולאי:
מה אכפת לי מהצבא? אני מסתכל על אלה שהיו צריכים לקבל
גל אסף:
הם יקבלו כמו חבריהם האחרים בצבא
ינון אזולאי:
הם לא היו צריכים לקבל כמו חבריהם, הם היו צריכים לקבל יותר כמו הפסיקה שנתנה להם את הכפל, ואת זה אתה לא נותן להם, ואתה גורע מהם
ינון אזולאי:
 ובגלל הוויכוח הזה שאני ואתה מנהלים פה וכולנו מנהלים איתך פה אז זה לא היה צריך להגיע בחוק ההסדרים ולכן צריך לפצל את זה
גל אסף:
חבר הכנסת אזולאי, אין היגיון בזה - - -
ינון אזולאי:
אין היגיון בזה שאתה הלכת נגד הפסיקה, בזה אין היגיון
גל אסף:
אני לא הלכתי נגד הפסיקה
נעמה לזימי:
אתה אומר לנו בחוק הסדרים לממש את זה
יוראי להב-הרצנו:
ולומר לחברי כנסת שזה לא יפוצל, זה צריך להיות מפוצל
נעמה לזימי:
אתה רוצה שהח"כים ייקחו על עצמם חוק עוקף פסיקת בג"צ או בית משפט בחוק הסדרים, למה שנעשה את זה?
יוראי להב-הרצנו:
למי זה נשמע נורמלי?
קריאה:
זה לא עוקף
יוראי להב-הרצנו:
אתם משנים את ההסדר שבג"צ קבע ואתם עושים את זה רטרואקטיבית
גל אסף:
לא, בפסיקה נאמר, ואני מקריא מהפסיקה: בידי המחוקק לתקנו ויפה שעה אחת קודם
קריאה:
הפסיקה היא פרשנית
יוראי להב-הרצנו:
כמו כל פסיקה אחרת
תמר לוי בונה:
אתה יכול להקריא את זה עוד פעם, גל? ביקש בית המשפט, לא עוקף ולא שום, ביקש שיתקן את זה המחוקק ויפה שעה אחת קודם
תמר לוי בונה:
 אין פה פסיקה מהותית, יש פה פסיקה טכנית לגבי לאקונה איך היא נכתבת, אין היגיון מהותי בזה שאדם יושב שכם אל שכם אחד ליד השני ואחד יקבל כפול סתם והשני לא
תמר לוי בונה:
 העלות של גמלאות צה"ל גם ככה אני חושבת שיש עליה מחלוקות בחברה הישראלית וזה פשוט עוד יותר להעמיק את השסע הזה
אופיר כץ:
אנחנו נגד חקיקה כשיש תהליכים בבתי משפט, נכון?
ינון אזולאי:
להם מותר הכול
גל אסף:
כ-200 מיליון ₪ ועוד 20 מיליון בבסיס כל שנה ויצירת עיוות שמשרת ומשרת יקבלו שכר יותר גבוה
תמר לוי בונה:
אנחנו רק מבקשים לנתב את זה לוועדה
נעמה לזימי:
למה אנחנו טוחנים מים? לא נצא מפה היום, נפצל את זה
נעמה לזימי:
 נראה לי שהבנו
תמר לוי בונה:
אנחנו מבקשים לנתב את זה לוועדה ולהמשיך שם את הדיון, גם תשמעו את נציגי צה"ל, הם חלק מהותי מהדיון הזה
שגית אפיק:
אנחנו מבקשים לנתב את זה לוועדה בהליך חקיקה רגיל, הוועדה תדון בזה והיא תקבל החלטות
תמר לוי בונה:
אבל זה אירוע פיסקלי גם
שרון ניר:
למה זה אירוע פיסקלי? תסבירו את זה
שגית אפיק:
בואו נסכם כך, יפוצל להליך חקיקה רגיל, יעבור לוועדת עבודה ורווחה, הוא יתחיל בזה מיד עם תחילת דיוני הצעת חוק ההסדרים בוועדת העבודה והרווחה וככל שהוא יסיים את זה יושב ראש ועדת הכנסת ימזג את זה
שגית אפיק:
 אל תעשי לי ככה, אי אפשר ככה
יוראי להב-הרצנו:
מה זה ככה?
גל אסף:
אני מציע שניתן הזדמנות ל - - -
שגית אפיק:
אם אתם כל כך בטוחים בצדקתכם אני בטוחה שגם ועדת העבודה והרווחה תקבל את העמדה הזאת
אופיר כץ:
אני הולך איתך, אנחנו נפצל, בדיון הראשון אתם תביאו את נציגי צה"ל, אם אחרי הדיון הראשון נציגי צה"ל ישכנעו את חברי הכנסת אני באותו רגע ממזג את זה
אופיר כץ:
 אחרי דיון אחד
אופיר כץ:
 סגור?
תמר לוי בונה:
מבחינתנו זה לא מקובל
ינון אזולאי:
אז אני מציע שתוריד את ההתחייבות שלך
אופיר כץ:
אז זה יהיה בדיון האחרון
אופיר כץ:
 ההתחייבות ירדה
שגית אפיק:
נושא מספר 21, סעיפים 32(2), 33(ב), חוק שירות הקבע בצבא ההגנה לישראל, לפצל להליך רגיל בוועדת עבודה ורווחה
שגית אפיק:
 אנחנו כן נאמר את התחייבותנו לפרוטוקול שאנחנו נעלה את זה בדיונים
אופיר כץ:
מי בעד? מי נגד? מי נמנע? אם כך הסעיף יועבר לוועדת העבודה והרווחה בפיצול
שגית אפיק:
נעבור לנושא 20
שגית אפיק:
 פנסיית גישור
אופיר כץ:
מי מנסה לשכנע אותנו?
גל אסף:
הסעיף המוצע פה הוא להסמיך את שר האוצר בהסכמת ראש הממשלה ובהמלצת כל אחד מהארגונים לקבוע מקצועות שעובדים שיחלו בהעסקה בארגונים, או בשב"כ או במוסד, יועסקו לא במנגנון של פנסיית גישור אלא במנגנון כמו שאר העובדים במדינה ולקבוע את הקריטריונים האלה למוסד ולשב"כ, שוב בהסכמת ראש הממשלה ובהמלצת הארגונים, שבהם המקצועות ייקלטו ללא פנסיית גישור
גל אסף:
      אני אסביר מה זה פנסיית גישור, אפשרות לפרוש יותר מוקדם שקיימת היום רק במערכת הביטחון ולקבל פנסיה עד לגיל הפרישה
גל אסף:
 יש מקצועות, בשיח ובהסכמות עם הארגונים הגענו למסקנה שמקצועות מסוימים כמו טכנולוגיים או מקצועות אחרים מתאימים להעסקה במסלול רגיל, הם לא צריכים בהכרח את הפרישה המוקדמת, הם בהעסקה רגילה כמו בשאר המדינה
שגית אפיק:
מה קרה מאז שנת 2017 ו-2018, שהייתם צריכים להביא תקנות במסגרת חוק ההסדרים? למה הם לא הגיעו אלינו חמש שנים?
גל אסף:
לא היו הסכמות בין הארגונים לבין האוצר
גל אסף:
 לאחרונה הגענו להסכמות כחלק מ - - -
שגית אפיק:
למה תמיד כשאתם מגיעים להסכמות זה מגיע אלינו חזרה בחוק הסדרים? יש איזה סיבה? אתם פחות מחבבים את הליך החקיקה הרגיל?
תמר לוי בונה:
כשיש הסכמות זה לא טוב, כשאין הסכמות זה לא טוב, כשזה קצר זה לא טוב, כשזה ארוך זה לא טוב
ינון אזולאי:
לא, כי בסופו של דבר בשורה התחתונה זה לא הגיע כמו שצריך, זה מה שהיא אומרת
גל אסף:
עורכת הדין שגית, במקביל לתיקון החקיקה הזה אנחנו גם נביא את תקנות הגישור לוועדת הכספים, לא בחוק ההסדרים, כפי שנדרש, ולא רק זה - - -
שגית אפיק:
אי אפשר להביא תקנות בחוק הסדרים, איזה מזל
ינון אזולאי:
לא, אבל שיביאו את זה באותו זמן שהם מביאים
גל אסף:
מעולה
גל אסף:
 חבר הכנסת אזולאי, אני איתך, החקיקה פה, רשום שהיא תיכנס לתוקף רק כשיעברו התקנות, זאת אומרת כשאנחנו מסדירים את מסלול הגישור אנחנו גם נסדיר את מי ש - - -
שגית אפיק:
אז עכשיו בלו"ז הסדרים, לא רק שאנחנו נדון בהצעת החוק הזאת, הצעת החוק הזאת הסמכות היא לוועדת חו"ב, אז במקביל ועדת הכספים תדון בתקנות
גל אסף:
לא במקביל
גל אסף:
 התחולה של התיקון הזה תהיה רק כשייכנסו התקנות לתוקף, זאת אומרת אנחנו גם נותנים למענה למי שזכאי לפנסיית גישור וגם מגדירים - - -
שגית אפיק:
אבל אתה מבין שאתה מבקש ממני לחוקק, רק אחר כך אתה תביא לי כנראה תקנות לוועדת הכספים
שגית אפיק:
 אין לי סיבה לחוקק במסגרת חוק הסדרים, אתה מבין את מה שאתה אומר?
גל אסף:
לא, יש ערך בלחוקק, בסוף מה אנחנו עושים פה? אנחנו עושים פה מודל יפה, אנחנו נותנים לאנשים שכר בהווה, במקום לתת להם את הפנסיה הזאת אנחנו מצמצמים את החוב האקטוארי של מדינת ישראל ואנחנו נותנים לאנשים למקצועות שמתאים, בהסכמת הארגונים, אנחנו לא קובעים בעצמנו, אנחנו מביאים להם שכר יותר גבוה בהווה במקום את הפנסיה הזאת בסוף
שגית אפיק:
עבודה ורווחה זה בכל מקרה לא, זה או כספים או חו"ב
אופיר כץ:
אז אנחנו מפצלים את זה?
גל אסף:
שוב, מדובר בחקיקה שהיא בהסכמה עם הארגונים ונועדה לעשות מודל שכר חדש לארגונים
שגית אפיק:
אני אקריא את הסעיף
שגית אפיק:
 נושא מספר 20, 30(4), 30(5), 31(א), חוק שירות המדינה (גמלאות), אתה מעביר את זה לוועדת חוץ וביטחון ואתה משאיר את זה בהצעת חוק ההסדרים
אופיר כץ:
כן, נשאיר את זה
אופיר כץ:
 מי בעד? ארבעה
אופיר כץ:
 מי נגד? מי נמנע? הסעיף יועבר לוועדת חוץ וביטחון במסגרת חוק ההסדרים
שגית אפיק:
נעבור לנושא 18
שגית אפיק:
 מטרו
שגית אפיק:
 עמוד 43
אופיר כץ:
מתי מתחיל המטרו לעבוד?
איליה כץ:
מקווים שסדר גודל של עשר שנים ממועד סיום החקיקה של חוק המטרו שנמצא כרגע על שולחן הכנסת שנועד לעשות את כל ההקלות הרגולטוריות הנדרשות בשביל לקדם אותו
שגית אפיק:
המיסוי הזה, ממתי הוא יתחיל?
איליה כץ:
בהסדרים של 21' ו-22' נקבע שפרויקט המטרו יהיה בהיקף של 150 מיליארד שקל שמחציתו תמומן מתקציב המדינה, כלומר מנטל המס הכללי, ומחציתו השנייה תמומן מאלה שהכי הרבה נהנים מהפרויקט הזה
איליה כץ:
 מי הכי הרבה נהנה מהפרויקט הזה? בראש ובראשונה בעלי נכסים בסביבת הפרויקט
איליה כץ:
 מתי הם הכי הרבה ייהנו מהפרויקט הזה? מתי שהוא יפעל
ינון אזולאי:
ועד שהוא יפעל? הם יפונו מהאזור
איליה כץ:
יש הבחנה בין מי שנמצא בקו הראשון של הפרויקט, ממש בציר העבודות, ובין מי שנמצא 50, 100, 200, 300, 400 מטר מהפרויקט, אפילו 700 מטר לפי הערכות שמאים, והוא גם כן מאוד מאוד מאוד נהנה מהפרויקט, אבל הוא לא מושפע ממנו מבחינת הסדר של העבודות
ינון אזולאי:
אז עד איזה גבול הוא כן מושפע מסדר הגודל של העבודות ומה אתם עושים איתו?
איליה כץ:
מה שאנחנו עושים פה, אנחנו מתייחסים לאזורי עצימות לפי תמ"א 70
איליה כץ:
 תמ"א 70 זו תמ"א ארצית שלמעשה עכשיו נמצאת בתהליכי אישור שהיא מבוססת על הערכות תחבורתיות, היא ממש צובעת פוליגונים מסביב לתחנות ומסתכלת על נגישות הליכתית לתחנות וכל תחנה לפי המרחקים שלה, לפי הפוליגון, מוגדרת - - -
ינון אזולאי:
אני שואל על התקופה הזאת, לא על התקופה שתהיה, על התקופה של הבנייה של המטרו
ינון אזולאי:
 יש שם בעלי עסקים שנפגעים
איליה כץ:
אנחנו במקור הצענו לממשלה לקחת את המס הזה כבר בשלב ההקמה, אבל אחרי דיון שנעשה בממשלה הוחלט לקחת אותו רק בשלב ההפעלה מאחר שבשלב ההקמה עדיין ההשפעות הן לכאן ולכאן
אופיר כץ:
באיזה שלב אנחנו עכשיו?
איליה כץ:
אנחנו עכשיו נמצאים בשלב הסטטוטורי של חלק מהמקטעים
אופיר כץ:
והמס הזה ממתי?
איליה כץ:
המס הזה מתחיל משלב ההפעלה
אופיר כץ:
מתי זה יהיה?
שגית אפיק:
עוד עשר שנים במינימום, לפי דבריך קודם
שגית אפיק:
 נורא חשוב שזה יעבור עד סוף מאי
איליה כץ:
חד משמעית זה מאוד מאוד חשוב כי הפרויקט הזה יבוסס בחלקו על תהליכי מימון, כלומר כשאנחנו באים ובונים את ה-150 מיליארד שקל האלה הצפי הוא שאנחנו לא נשכיב את כל ה-150 מיליארד שקל האלה במהלך העשור הקרוב, שלב הבנייה, אפילו עוד שלב א', אלא נצטרך לקחת הלוואות, חלקן בגיוס חוב, חלקן בהלוואות דרך מכרזי PPP כאלה בשיתוף פעולה עם המגזר הפרטי, דרך מימון בנקאי, ואנחנו צריכים לוודא שכשאנחנו יוצאים למכרזים האלה יש לנו את הדרך להחזיר את החוב, אנחנו לא יכולים לקחת חוב בלי לדעת איך יש לנו להחזיר
ינון אזולאי:
אבל שאלתי אותך שאלה ולא קיבלתי תשובה, בפרויקט עכשיו של הבנייה, אתה דואג עכשיו לעוד עשר שנים, ובכל עשר השנים האלה מה אתה עושה עם אותם אלה שנפגעים?
איליה כץ:
אז אני אחדד, אנחנו לא גובים מהם מס
ינון אזולאי:
אני לא מדבר איתך על המס, אתה סוגר להם את העסק עכשיו
איליה כץ:
במסגרת הקו האדום היה הסדר שנעשה מול רשויות מקומיות - - -
שגית אפיק:
איפה עומדת הצעת חוק המטרו כרגע? היא בדיונים בוועדת פנים, נכון?
איליה כץ:
אני רק אענה לחבר הכנסת אזולאי
איליה כץ:
 היה שם קול קורא לסיוע לעסקים שנמצאים בקו הראשון של העבודות, זה היה סיוע שנעשה על ידי חברת נת"ע ועיריית תל אביב
איליה כץ:
 אני מניח, יכול להיות שתהיה דרישה כזאת גם - - -
ינון אזולאי:
יפה, אני יודע שבעלי עסקים לא קיבלו ומתנגדים שם לכל המתווה ועוד לא סיימתם איתם כלום ואתם רוצים להתקדם בחקיקה לעוד עשר שנים
ינון אזולאי:
 אנחנו מכירים את הסיפור של ההלוואות מעוד סעיפים קודמים שהבאתם לנו, אין שום סיבה לרוץ עם החוק הזה, אין שום סיבה שלא לפצל אותו
ינון אזולאי:
 לזרז אותו למה? שהמדינה תגיד שיש לי צפי של הכנסות בעוד כך וכך שנים? אבל כרגע יש הפסד של אנשים, שעל זה אתם לא מסתכלים
איליה כץ:
כרגע עוד אין הפסד של אנשים
ינון אזולאי:
ברגע שיתחילו העבודות, מתי יתחילו העבודות?
אופיר כץ:
בואו נפצל
איליה כץ:
מי שלא רוצה להיות בתוואי של העבודות והוא בעל של נכס כמובן יכול לקחת לפני העבודות ולעבור למקום אחר, אין שום בעיה, עוד יש לו את האפשרות הזאת, אבל אף אחד לא יעשה את זה כי כולם מברכים על זה שיש כזה פרויקט
ינון אזולאי:
אז עוד שנתיים יתחילו העבודות? שלוש שנים? ארבע שנים? תביא אז את החוק
שגית אפיק:
מפצלים
שגית אפיק:
 נושא 18, סעיפים 26 עד 29, חוק רכבת תחתית (מטרו), מפוצל, עובר לוועדת הפנים
אופיר כץ:
מי בעד? ארבעה
קריאה:
מבקשים רביזיה
שגית אפיק:
לא הבנתי, איליה הגיש רביזיה?
אופיר כץ:
לא, הוא ביקש ממנו, הוא לא הגיש
שגית אפיק:
יועבר לוועדת הפנים בפיצול להליך חקיקה רגיל
קריאה:
רביזיה
שגית אפיק:
הוגשה רביזיה
אופיר כץ:
הוגשה רביזיה ותידחה, אני מבטיח לך
אופיר כץ:
 צבי, לא להיעלב
איליה כץ:
זה בהסכם הקואליציוני של שר האוצר
ינון אזולאי:
בסדר, אבל זה לא בחוק ההסדרים, ההסכם זה לא חוק ההסדרים
איליה כץ:
נקבע שם שזה בחוק הסדרים
ינון אזולאי:
אגב, אתה מטפל בכל ההסכמים הקואליציוניים, כי יש לי רשימה שלא קיבלנו
אופיר כץ:
יש לי גם רשימה מההסכם הקואליציוני, אתה רוצה שנפתח את ההסכם הקואליציוני?
ינון אזולאי:
אני מבקש לפתוח את ההסכמים הקואליציוניים שלא קיבלנו
אופיר כץ:
אני גם מוכן
יוראי להב-הרצנו:
בואו נדבר על 72
שגית אפיק:
בואו נתחיל מ-58 ואז נגיע עד 72
שגית אפיק:
 אני חושבת שהאירוע של החוק הזה הוא פרק חוק חדש, חוק לקידום תשתיות לאומיות ואחריו יש לנו שורה של תיקונים עקיפים שלכאורה נלווים לו
שגית אפיק:
 נתחיל עם החוק לקידום תשתיות לאומיות
שגית אפיק:
 איליה, אתה רוצה להסביר לנו? אתם כל פעם מביאים חוק ארוך יותר מקודמו בחוק ההסדרים, אתם בוחנים את יכולת ההכלה של ועדת הפנים
ינון אזולאי:
זה גם הולך לוועדת הפנים?
ינון אזולאי:
באמת אתם חושבים שכל זה עובר? איך אתם תספיקו להיות שם? גם פה וגם במשרד?
איליה כץ:
קודם כל מבחינתנו אנחנו נציע ליושב ראש –
ינון אזולאי:
שיעבוד גם בשבת? הוא לא עובד בשבת, רק שתדע
שגית אפיק:
גם בחול המועד לא
איליה כץ:
לשים את הנושא הזה ראשון בסדר הדיונים
שגית אפיק:
באווירה זו אני רוצה לספר לך שגם את מיסוי דירה שלישית שמנו מהשבוע הראשון על סדר יומה של ועדת הכספים
ינון אזולאי:
זה הנושא הראשון, מה הנושא השני שאתם רוצים? אני רוצה להעביר לו את הרשימה
ינון אזולאי:
 סדרי עדיפויות אנחנו רוצים לעשות
איליה כץ:
יש לו
אופיר כץ:
סדר העדיפות שלכם הוא לא של היושב ראש
איליה כץ:
אני אמרתי מה שלנו, הוא כמובן לא אחראי לזה
אופיר כץ:
תזכרו שאתם לא באים אליי אחרי זה לפיצולים, תזכרו שאמרתי את זה בערך 760 פעם
ינון אזולאי:
אופיר, סלח לי שאני אומר לך, אם הם יבואו אליך אתה תפצל להם
שגית אפיק:
האמת שאני רוצה להגיד שהגענו איתם לאיזה שהוא הסדר, תיכף אולי גם תפרט את זה וגם תפיג את חששות חברי הכנסת
איליה כץ:
בכל מקרה חוק התשתיות הלאומיות הוא חוק נרחב, כמו שנאמר פה, והוא מגיע בגלל שיש לו פה בעיה משמעותית, בעיה משמעותית בקידום תשתיות במדינת ישראל
איליה כץ:
 התשתיות לוקחות פה הרבה יותר זמן מאשר אמורות לקחת ובאופן הזה אנחנו לא מצליחים להגיע לסגירה של פערי המלאי בתחומי התשתיות
איליה כץ:
 זה נוגע גם לעולמות התחבורה, גם לעולמות האנרגיה וגם לעולמות תוכן אחרים, וכן כשיש לנו פערים מאוד מאוד גדולים במלאי התשתיות אז אנחנו צריכים גם לעשות תיקונים נרחבים בשביל לצמצם אותם
איליה כץ:
      אחד התיקונים הראשונים שמוצעים פה, באופן עקרוני המבנה של החוק בנוי בתצורה של היררכיה בין תשתיות שונות כשההיררכיה הזאת נועדה לתת תעדוף בין פרויקטים ככה שפרויקטים לא יתועדפו באותה רמה כולם, אלא לבוא למעשה לחלק את כל פרויקטי התשתיות לשלוש רמות
איליה כץ:
 המדרג הראשון זה התשתיות הרגילות, כמו שאנחנו מדמיינים אותן, כבישים קטנים, תשתיות חלוקה קטנות, תשתיות בעולמות המים וכו', תשתיות לא משמעותיות, תשתיות עירוניות, שהן למעשה התשתיות הרוחביות שחלות בכל מקרה
איליה כץ:
 המדרג השני זה תשתיות חיוניות שלגביהן יש שורות של הקלות במסגרת החוק הזה, הקלות כגון בתחומים של הסדרי תנועה, רישוי עסקים, מסירת שטח לרשות מקומית, יערות וכו'
איליה כץ:
 הרמה השלישית של החוק מדברת על התשתיות החיוניות המועדפות, זה עשר תשתיות שהן ברמת עדיפות לאומית עליונה, שאותן תקבע הממשלה והן מקבלות את ההקלות, את המסלול הירוק הכי הכי משמעותי
איליה כץ:
 אלה תשתיות דוגמת המטרו שהזכרנו אותו לפני כן, אבל גם רכבות קלות, קווי מתח עליון, תחמ"גים מאוד חיוניים, שדות תעופה וכו', כל דבר שהממשלה תחליט עליו שהוא באמת קריטי
שגית אפיק:
עם איליה, מטרו היה בהסכמה
שגית אפיק:
 איתי, יש אנשים אצלכם באגף תקציבים שאפשר להגיע איתם להסכמות
איליה כץ:
כחלק מההבנות שלנו עם הייעוץ המשפטי של הכנסת ומתוך מטרה כן להגיע לאיזה שהוא - - -
יוראי להב-הרצנו:
שגית, זה מקובל עלייך? הוא אמר שזה מקובל עלייך
איליה כץ:
כחלק מהרצון להוריד עומס מוועדת הפנים, נוכח חשש שעלה פה בצורה מובהקת על עומס על ועדת הפנים, אנחנו הסכמנו מיוזמתנו לרדד את חוק התשתיות הלאומיות בשורה של סעיפים שגם נוגעים לחוק התשתיות הלאומיות בעצמו וגם נוגעים לחלק מהתיקונים העקיפים ובנוסף לזה הצענו גם את הפיצול לחוק המטרו בשביל להוריד מהעומס של הוועדה, מתוך רציונל שזה יידון ביחד עם חוק המטרו הגדול שממילא מחכה בוועדת הפנים
איליה כץ:
 מבחינתנו זה מביא למצב שההסדר ניתן לעיכול בתוך לוחות הזמנים של הוועדה בכנסת
שגית אפיק:
קשה לנו להסכים עם האמירה הזאת, אנחנו כן מסכימים שהגענו להסכמות